“ครม.” อนุมัติงบกลาง 883 ลบ. ทำ State Quarantine กักตัวคนไทยกลับจากตปท. สกัด “โควิด”
“ครม.” อนุมัติงบกลาง 883 ลบ. ให้ “กลาโหม” ทำ State Quarantine กักตัวคนไทยกลับจากตปท. สกัด "โควิด"
“ครม.” อนุมัติงบกลาง 883 ลบ. ให้ “กลาโหม” ทำ State Quarantine กักตัวคนไทยกลับจากตปท. สกัด "โควิด"
1 ก.ย. 2563

น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) วันนี้ (1 ก.ย.63) อนุมัติงบประมาณรายจ่ายประจำปีงบประมาณ 2563 เพิ่มเติม งบกลาง รายการเงินสำรองจ่ายเพื่อกรณีฉุกเฉินหรือจำเป็นวงเงิน 883 ล้านบาท ให้กับสำนักงานปลัดกระทรวงกลาโหม เพื่อเป็นค่าใช้จ่ายในการดำเนินการจัดทำพื้นที่กักกันโรคแห่งรัฐ (State Quarantine) ในส่วนของสถานที่เอกชนสำหรับแก้ปัญหาการแพร่ระบาดของโรคติดเชื้อไวรัสโคโรนา 2019 (โควิด-19) ระยะที่ 3 ซึ่งเป็นไปตามมาตรการในการควบคุมการแพร่ระบาดของโรคโควิด-19 ที่กำหนดให้คนไทยทุกคนที่เดินทางกลับมาจากต่างประเทศจะต้องเข้าพัก ณ พื้นที่ กักกันโรคแห่งรัฐทันทีเป็นเวลา 14 วัน
ทั้งนี้ กระทรวงการต่างประเทศได้แจ้งประมาณการจำนวนคนไทยในต่างประเทศที่มีความประสงค์เดินทางกลับประเทศไทยทางอากาศ ตั้งแต่วันที่ 1 ก.ค.-31 ส.ค.63 ที่สถานเอกอัครราชทูต และสถานกงสุลใหญ่ไทยทั่วโลกได้สำรวจล่าสุดมีจำนวน 22,470 คน โดยอาจมีการเปลี่ยนแปลงเพิ่มขึ้นหรือลดลงได้ขึ้นอยู่กับสถานการณ์การแพร่ระบาดของโรคโควิด-19 มาตรการการผ่อนคลายการควบคุมโรค และมาตรการทางเศรษฐกิจของประเทศต้นทาง กระทรวงกลาโหมจึงขอรับการสนับสนุนงบประมาณในการดำเนินการ จัดทำพื้นที่กักกันโรคแห่งรัฐ ส่วนที่ยังไม่ได้รับงบประมาณรวมทั้งสิ้นจำนวน 42,047 คน วงเงิน 902 ล้านบาท
ทั้งนี้ นายกรัฐมนตรีเห็นชอบให้กระทรวงกลาโหมใช้จ่ายงบประมาณ งบกลาง รายการเงินสำรองจ่ายเพื่อกรณีฉุกเฉินหรือจำเป็นวงเงิน 883 ล้านบาท เพื่อเป็นค่าใช้จ่ายจัดทำพื้นที่กักกันโรคแห่งรัฐจำนวน 41,514 คน
สำหรับรายละเอียดค่าใช้จ่าย แยกเป็น ค่าตอบแทนบุคลากร 32 ล้านบาท, ค่าเช่าที่พักและค่าอาหารของเจ้าหน้าที่ 91 ล้านบาท, ค่าเช่าที่พักและค่าอาหารของผู้ถูกกักกันโรค 747 ล้านบาท, ค่าวัสดุการแพทย์ 621,000 บาท, ค่าจ้างเหมา 8 ล้านบาท และค่าใช้จ่ายยานพาหนะในภารกิจโควิด-19 จำนวน 2.9 ล้านบาท
ที่ผ่านมาตั้งแต่วันที่ 7 มี.ค.-30 มิ.ย.63 ได้จัดตั้งพื้นที่กักกันโรคแห่งรัฐ โดยใช้สถานที่ราชการจำนวน 2 แห่ง และโรงแรมเอกชน จำนวน 31แห่ง รองรับผู้ที่เดินทางกลับจากต่างประเทศและเข้ารับการกักกันตัวในพื้นที่กักกันโรคแห่งรัฐจำนวน 27,977 คน ซึ่งในส่วนของกระทรวงกลาโหมได้รับการจัดสรรงบกลาง รายการเงินสำรองจ่ายเพื่อกรณีฉุกเฉินหรือจำเป็น สำหรับเป็นค่าใช้จ่ายในการดำเนินการจัดทำพื้นที่กักกันโรคแห่งรัฐ ระยะที่ 1 จำนวน 4,200 คน วงเงิน 95 ล้านบาท และระยะที่ 2 จำนวน 4,200 คน วงเงิน 97 ล้านบาท รวมจำนวนทั้งสิ้น 8,400 คน วงเงินรวม 192 ล้านบาท ยังเหลือที่ยังไม่ได้รับงบประมาณสนับสนุนอีกจำนวน 19,577 คน
 